Bukovče (Negotin)

**Bukovče** je naselje u Srbiji u opštini Negotin u Borskom okrugu. Prema popisu iz 2002. bilo je 1442 stanovnika (prema popisu iz 1991. bilo je 2399 stanovnika).

## Podaci iz istorijskog arhiva Negotin
Bukovče je ratarsko-stočarsko seosko naselje zbijenog tipa udaljeno 7&nbsp;km jugoistočno od Negotina. Smešteno je na 48 metara nadmorske visine, na levoj obali Jaseničke reke, desne pritoke Dunava (u blizini ušća reke Timok u Dunav). Severna geografska širina naselja je 44° 12’ 10”, istočna geografska dužina 22° 36’ 03”, a površina atara 1.840 hektara. Do ovog naselja se može stići direktnim asfaltnim putem od Negotina ili preko naselja Kobišnice.
Naselje se prvi put spominje u turskim popisima 1530. godine kao naselje Bukovča koje je u to vreme imalo 50 domova, godine 1586. imalo je 16, dok je pod austrijskom okupacijom 1736. godine imalo ukupno 80 domova.

Staro naselje je nastalo na današnjoj lokaciji, odakle se u drugoj polovini 18. i početkom 19. veka premeštalo na mesto zvano Selište. Današnje naselje podeljeno je na Gornji, Srednji i Donji kraj. Antropogeografskim i etnološkim izučavanjima svrstano je u vlaška naselja. Nakon Prvog svetskog rata u njemu su živele sledeće familije Abraši (slava sv. Arhanđel i sv. Vrač), Antonešti (slava Mitrovdan), Ćose (slava Petkovica), Firulovići (slava Mitrovdan), Mikulovići (slava Petkovica), Konekešti (slava Petkovica), Pakalešti (slava Đurđevdan), Prvujkići (slava Petkovica), Krstići (slava sv. Arhanđel i Petkovica), Bogdanovići (slava Mitrovdan), Šurku (slava Petkovica), Karbunarešti (slava sv. Nikola), Popovići (slava sv. Andreja i Petkovica), Joneškići (slava Petkovica), Kalinovići (slava sv. Arhanđel i Petkovica), Tabakovići (slava Mitrovdan), Joneškići (slava Petkovica), Balđiešti (slava sv. Nikola), Nemcenešti (slava sv. Arhanđeo), Belovanovići (slava sv. Nikola), Nedeljkonji (slava sv. Andreja), Lackulešti (slava Petkovica), Negronji, Roškulići i Mojsikići (slava sv. Todor), Pufanešti (slava sv. Arhanđeo), Vražiorešti (slava Petkovica), Krojtarevići (slava Petkovica), Mijulješti (slava Petkovica), Petkulješti (slava Mitrovdan), Đakulješti (slava Petkovica), Morari (slava sv. Arhanđeo), Balanešti (slava Petkovica), Trujkići (slava Petkovica), Belegešta (slava Petkovica), Babika (slava sv. Todor), Plotađanovići (slava Petkovica), Radujevčani (slava Petkovica), Đeverdići (slava Petkovica), Kotec (slava Petkovica), Biladv (slava Petkovica i sv. Nikola), Carani (slava Petkovica), Paradika (slava Petkovica), Stojkulješti (slava Petkovica) i Medoešti (slava Petkovica).

Zavetina naselja je Đurđevdan.

Stanovništvo Bukovča je pravoslavno, prilikom popisa nacionalno se izjašnjava kao srpsko i uglavnom se bavi ratarstvom i stočarstvom. 
Godine 1921. Bukovče je imalo 445 kuća i 2480 stanovnika, godine 1948. – 558 kuća i 2676 stanovnika, a 2002. godine 659 kuća i 1430 stanovnika.
Četvoroazredna osnovna škola u naselju postoji od 1905. godine. Školske 2006/2007. godine imala je 54 učenika.
Naselje ima Zemljoradničku zadrugu (od 1901. godine), zajednički zadružni dom sa Kobišnicom od 1948. godine, električnu rasvetu (od 1953. godine), asfaltni put dobija 1976, a telefonske veze sa svetom 1978. godine.

## Demografija
U naselju Bukovče živi 1220 punoletnih stanovnika, a prosečna starost stanovništva iznosi 47,1 godina (46,5 kod muškaraca i 47,7 kod žena). U naselju ima 462 domaćinstva, a prosečan broj članova po domaćinstvu je 3,12.

Ovo naselje je u uglavnom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)